**ŠKOLSKÝ PORIADOK**

**Dátum schválenia:** 30. august 2022 **Dátum účinnosti: 2. September** 2022

**Počet strán:** 9

Školský poriadok Základnej umeleckej školy, Októbrová č. 32, Prešov (ďalej len „ZUŠ“) upravuje povinnosti a práva žiakov školy v čase vyučovacieho procesu a mimo neho. Je súborom pravidiel, ktorými sa zabezpečuje riadny chod školy.

Školský poriadok ZUŠ, Októbrová vydáva riaditeľ školy v zmysle zákona č. 245/2008 Z. z. o výchove   
a vzdelávaní (školský zákon) a o zmene a doplnení niektorých zákonov, Vyhlášky MŠ SR č. 324/2008

Z. z. o základnej umeleckej škole a o jej zmene a doplnení.

**Školský poriadok Základnej umeleckej školy obsahuje**:

**Úvod**

**Článok 1** Práva a povinnosti žiakov a ich zákonných zástupcov v Základnej umeleckej škole, pravidlá vzájomných vzťahov s pedagogickými zamestnancami a ďalšími zamestnancami ZUŠ

**Článok 2** Dochádzka

**Článok 3** Absencia

**Článok 4** Správanie sa žiakov na vyučovaní a ostatných aktivitách ZUŠ

**Článok 5** Odchod žiaka zo ZUŠ

**Článok 6** Ochrana zdravia žiakov a bezpečnosť pri vyučovaní a školských podujatiach

**Článok 7** Výchovné opatrenia

**Článok 8** Školné

**ÚVOD**

1. Všetci žiaci sú povinní poznať a bezvýhradne zachovávať predpisy, ktoré sú vedené v školskom poriadku.

2. Základné informácie o štúdiu v základnej umeleckej škole

a) Výchovno-vzdelávací proces v základných umeleckých školách sa organizuje podľa vyhlášky MŠ SR č. 324/2008 Z.z. o základnej umeleckej škole.

b) Podľa § 49 ods. 4 zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“) výšku príspevku v základných umeleckých školách (ďalej len „ZUŠ“) zriadených obcou alebo samosprávnym krajom určí všeobecne záväzným nariadením zriaďovateľ.

c) Základné štúdium a štúdium pre dospelých v ZUŠ sa ukončuje záverečnou skúškou.

d) O predčasnom ukončení štúdia môže rozhodnúť riaditeľ ZUŠ:

• na základe žiadosti zákonného zástupcu žiaka alebo plnoletého žiaka,

• ak žiak sústavne alebo závažným spôsobom porušuje školský poriadok,

• ak plnoletý žiak alebo zákonný zástupca žiaka neuhrádza príspevok na čiastočnú úhradu nákladov podľa § 49 ods. 4 až 6 školského zákona.

**PRÁVA A POVINNOSTI ŽIAKOV A ICH ZÁKONNÝCH ZÁSTUPCOV V ZÁKLADNEJ UMELECKEJ ŠKOLE, PRAVIDLÁ VZÁJOMNÝCH VZŤAHOV S PEDAGOGICKÝMI ZAMESTNANCAMI A ĎALŠÍMI ZAMESTNANCAMI ZUŠ**

**Žiak má právo na:**

* vzdelanie v štátnom jazyku a materinskom jazyku,
* úctu k jeho vierovyznaniu, svetonázoru, národnostnej a etnickej príslušnosti,
* poskytovanie poradenstva a služieb spojených s výchovou a vzdelávaním,
* výchovu a vzdelávanie v bezpečnom a hygienicky vyhovujúcom prostredí,
* organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny,
* úctu k svojej osobe a na zabezpečenie ochrany proti fyzickému, psychickému a

sexuálnemu násiliu,

* právo na informácie týkajúce sa jeho osoby a jeho výchovno-vzdelávacích výsledkov,
* individuálny prístup rešpektujúci jeho schopnosti a možnosti a zdravotný stav,

Žiak so špeciálnymi výchovno-vzdelávacími potrebami má právo na výchovu s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú.

Žiakovi-cudzincovi s povoleným pobytom na území SR a žiakom-žiadateľom o udelenie azylu a Slovákov žijúcich v zahraničí sa poskytuje výchova a vzdelávanie za tých istých podmienok ako občanom SR.

**Žiak nesmie:**

* obmedzovať svojim konaním práva ostatných žiakov a osôb zúčastňujúcich sa na výchove a vzdelávaní,
* úmyselne poškodzovať majetok ZUŠ a majetok, ktorý využíva na výchovu a vzdelávanie,
* konať tak, aby ohrozoval svoje zdravie a bezpečnosť, ako aj zdravie a bezpečnosť ďalších žiakov a osôb zúčastňujúcich sa na výchove a vzdelávaní,
* znevažovať ľudskú dôstojnosť svojich kamarátov a zamestnancov ZUŠ,
* konať proti pokynom zamestnancov ZUŠ, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.

**Zákonný zástupca žiaka má právo:**

* žiadať, aby sa v rámci výchovy a vzdelávania v ZUŠ poskytovali žiakom informácie a vedomosti vecne a mnohostranne v súlade s princípmi a cieľmi výchovy a vzdelávania podľa školského zákona,
* oboznámiť sa so vzdelávacím programom Základnej umeleckej školy a školským poriadkom,
* zúčastňovať sa výchovy a vzdelávania po predchádzajúcom súhlase riaditeľa školy
* vyjadrovať sa k výchovno-vzdelávaciemu programu školy prostredníctvom orgánov školskej samosprávy
* na informácie týkajúce sa žiaka a jeho výchovno-vzdelávacích výsledkov,
* na poskytnutie poradenských služieb spojených s výchovou a vzdelávaním svojho dieťaťa

**Zákonný zástupca je povinný:**

* dodržiavať podmienky výchovno-vzdelávacej činnosti svojho dieťaťa určené školským poriadkom,
* dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,
* oznamovať škole údaje podľa školského zákona a zmeny v týchto údajoch
* informovať školu o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania
* pravidelne uhrádzať príspevky v zmysle Všeobecného záväzného nariadenia mesta Prešov č. 4/2021 a rozhodnutia riaditeľa č. 2 / 2022 o výške príspevkov na čiastočnú úhradu nákladov v školách a školských zariadeniach v zriaďovateľskej pôsobnosti mesta Prešov a v súlade s § 28 ods. 3 školského zákona

**UKONČENIE DOCHÁDZKY V ZUŠ**

**Štúdium sa ukončuje záverečnými skúškami pred menovanou odbornou komisiou, alebo na písomnú žiadosť žiaka alebo zákonného zástupcu žiaka.**

**DOCHÁDZKA**

1. Žiak sa v škole správa slušne, v duchu porozumenia a priateľstva, a to v čase vyučovania i mimo neho. V budove školy zdraví všetkých dospelých i spolužiakov. K dospelým osobám sa správa s úctou, dáva im prednosť pred vstupom do miestnosti. Žiak sa správa aj mimo vyučovacieho procesu, a to aj počas voľných dní a prázdnin tak, aby neporušoval zásady dobrého spolunažívania a všeobecne platné mravné i právne normy a robil česť škole, rodičom aj sebe.

2. Štúdium na ZUŠ je záujmové. Prijatí žiaci sú povinní zúčastňovať sa na vyučovaní pravidelne a v určenom čase. Zo štúdia sa môžu odhlásiť na konci polroka alebo na konci školského roka, počas klasifikačného obdobia, len po predložení riadneho dokladu o chorobe, alebo o presídlení. Ak žiak zanechal štúdium na ZUŠ počas školského roku svojvoľne, prípadne z neodôvodneného rozhodnutia rodičov, musí rodič alebo zákonný zástupca zaplatiť školné do konca klasifikačného obdobia.

3. Vyučovacie hodiny prebiehajú podľa riaditeľstvom školy schváleného rozvrhu hodín, ktorý je vyvesený v každej triede.

4. Vyučovanie sa začína popoludní podľa individuálneho rozvrhu jednotlivého pedagóga a končí sa najneskôr o 20.30 hod. Tento vyučovací čas platí pre I., II. stupeň a kurz dospelých.

5. Žiaci prichádzajú na kolektívne vyučovanie 5 minút pred začiatkom vyučovacej hodiny. Kolektívne vyučovanie nesmie byť narušované neskorými príchodmi žiakov na vyučovanie.

6. Žiak je povinný nosiť do školy potreby podľa rozvrhu hodín a pokynov vyučujúcich. Na vyučovanie nenosí predmety, ktoré tam pre ciele výchovno-vzdelávacieho procesu nebude potrebovať. Klenoty, väčšie sumy peňazí a ďalšie cenné veci nosí iba na vlastnú zodpovednosť. Mobilné telefóny musia byť v čase vyučovania vypnuté. Pri odcudzení alebo strate predmetov, ktoré žiak nepotrebuje na vyučovacom procese, škola v žiadnom prípade nezodpovedá za vzniknutú škodu. Do školy je prísne zakázané nosiť a užívať cigarety, alkohol, drogy alebo iné látky a predmety, ktoré ohrozujú zdravie a bezpečnosť žiaka a jeho okolia.

**ABSENCIA**

1. Žiak smie byť neprítomný na vyučovaní a ostatných povinných aktivitách školy len v prípadoch:

– onemocnenia,

– vážnych rodinných dôvodov,

– mimoriadne nepriaznivého počasia a prerušení premávky hromadnej dopravy (v prípade, ak ju musí

využiť na dochádzku do školy),

– účasti na súťažiach, pobytu v škole v prírode a ďalších povinných aktivitách, ktoré pre žiaka organizuje

inštitúcia, v ktorej absolvuje školskú dochádzku,

– iných mimoriadnych dôvodov, ktoré je potrebné písomne dokladovať.

2. Ak žiak vymešká vyučovanie alebo ostatné povinné aktivity z nepredvídaných dôvodov, oznámi zákonný zástupca príčinu bez zbytočného odkladu do 24 hodín, a to telefonicky, e-mailom alebo odkazom po súrodencovi, resp. spolužiakovi.

3. Za 1 – 3 neospravedlnené hodiny môže triedny učiteľ navrhnúť žiakovi pokarhanie. Za viac ako 3 neospravedlnené hodiny môže triedny učiteľ navrhnúť žiakovi pokarhanie riaditeľom školy. Za viac ako 6 neospravedlnených hodín môže riaditeľ školy rozhodnúť o predčasnom ukončení štúdia.

4. Príčinu neúčasti na vyučovaní je nutné doložiť písomne (lekárska správa, resp. ospravedlnenie rodiča

a i.), v opačnom prípade sa považuje táto neúčasť žiaka za neospravedlnenú.

5. V odôvodnených prípadoch, najmä z dôvodu sťaženej dochádzky do školy, môže riaditeľ školy, na základe písomnej žiadosti zákonného zástupcu žiaka, oslobodiť žiaka od dochádzky na povinné predmety.

**SPRÁVANIE ŽIAKA NA VYUČOVANÍ**

**A OSTATNÝCH AKTIVITÁCH**

1. Žiak sa podľa svojich schopností svedomito pripravuje na vyučovací proces. Ak sa na vyučovanie nepripravil alebo nemá so sebou žiacku knižku, ospravedlní sa na začiatku vyučovacej hodiny.

2. V prípade, že si žiak opakovane bez závažnejšieho dôvodu nenosí učebnice, ďalšie pomôcky na vyučovanie alebo žiacku knižku, môže mu triedny učiteľ udeliť pokarhanie alebo navrhnúť niektoré z výchovných opatrení.

3. Žiak dbá na pokyny svojho triedneho učiteľa i ostatných pedagogických, ale aj nepedagogických zamestnancov.

4. Žiak je povinný chrániť hudobné nástroje, učebnice, školské pomôcky; udržiavať v poriadku a v čistote svoje miesto, triedu a školské priestory. Učebnice si na začiatku školského roka vloží do obalu a dbá o ne. Nepíše a nekreslí po laviciach a stenách školských miestností. Prípadné úmyselné, ako aj z nedbanlivosti spôsobené škody, je povinný uhradiť podľa rozsahu zavinenia zákonný zástupca nezodpovedného žiaka (v prípade neplnoletosti).

5. Manipulovať s oknami, žalúziami, svetelnými vypínačmi a audiovizuálnymi prístrojmi môžu žiaci len so súhlasom učiteľa.

6. Ak vyučovací blok trvá viac ako 45 minút, má žiak právo na prestávku. Prestávky sú určené najmä na použitie toaliet, vykonanie osobnej hygieny, občerstvenie, prípadne zopakovanie učiva. Na toaletách sa žiak zbytočne nezdržiava. Na chodbách je žiak povinný zachovávať ticho a pokoj.

7. Je prísne zakázané šikanovať spolužiakov, vydierať ich, kradnúť a ubližovať si navzájom.

8. Pred skončením vyučovania žiaci nesmú bez dovolenia učiteľa vychádzať zo školskej budovy.

9. Počas výstav, vernisáží sa žiak správa disciplinovane. Priestory opúšťa len so súhlasom učiteľa.

10. Na všetkých aktivitách mimo vyučovania dodržiava pokyny pedagogického dozoru alebo triedneho učiteľa a odchádza len s jeho súhlasom.

11. Všetky písomnosti a potvrdenia vybavuje žiak prostredníctvom svojho triedneho učiteľa.

**ODCHOD ŽIAKA ZO ŠKOLY**

1. Pred odchodom z učebne zanecháva žiak svoje miesto upravené podľa pokynov vyučujúceho. Po skončení vyučovania si vyloží stoličku, vezme si svoje veci, prezuje sa v čakárni a opúšťa školu. Po vyučovaní sa zbytočne nezdržiava na chodbách, v učebniach, či na školskom dvore.

**PRÁVA ŽIAKA**

1. Každý žiak má právo na vzdelanie zamerané na zdravý vývoj jeho osobnosti, rozvoj talentu, rozumových, emocionálnych a fyzických schopností.

2. Žiak má právo byť oboznámený s kritériami, podľa ktorých je hodnotený. Pri ústnej a praktickej odpovedi je oboznámený s výsledkom hodnotenia ihneď. Výsledky klasifikácie písomných prác sa žiak dozvie najneskôr do 10 dní.

3. Žiak má právo vyjadriť svoj názor primeraným spôsobom.

4. Žiak má právo na ochranu svojho súkromia, ako aj na ochranu svojej rodiny.

5. Žiak má právo primerane využívať školské zariadenie, učebne a ďalšie pomôcky.

6. Žiak má byť chránený pred všetkými formami zanedbávania, krutosti a využívania. Preto je potrebné, aby toto svoje právo uplatnil prostredníctvom svojho triedneho učiteľa alebo na prípadné problémy môže upozorniť školu zákonný zástupca žiaka (v prípade neplnoletosti).

**OCHRANA ZDRAVIA ŽIAKOV A BEZPE**Č**NOS**Ť

**PRI VYU**Č**OVANÍ A ŠKOLSKÝCH PODUJATIACH**

1. Žiak je povinný počas vyučovania, prestávok i na podujatiach organizovaných školou chrániť svoje zdravie a zdravie svojich spolužiakov. Zakázané sú všetky zdraviu škodlivé a nebezpečné činnosti.

2. V prípade úrazu alebo náhleho ochorenia na vyučovaní, informuje žiak ihneď svojho vyučujúceho alebo najbližšiu dospelú osobu. Pri úraze alebo nevoľnosti poskytne školou určený zdravotník žiakovi prvú pomoc a následne. V prípade potreby škola žiakovi zabezpečí odbornú lekársku pomoc a informuje jeho rodičov. Na lekárske ošetrenie sprevádza žiaka jeho zákonný zástupca alebo pedagogický zamestnanec školy.

3. V čase vyučovacieho procesu zodpovedá za bezpečnosť žiaka vyučujúci učiteľ. Pri mimoškolských aktivitách zodpovedajú za bezpečnosť žiakov učitelia konajúci dozor alebo iné, na to určené osoby.

**VÝCHOVNÉ OPATRENIA**

1. Za mimoriadny prejav aktivity a iniciatívy, a za mimoriadne úspešné výsledky na súťažiach sa udeľujú pochvaly. Pochvaly možno udeliť ústne alebo písomne. Škola udeľuje:

– pochvalu od vyučujúceho formou poznámky v triednej knihe,

– pochvalu od vyučujúceho do žiackej knižky žiaka,

– pochvalu od triedneho učiteľa pred kolektívom triedy,

– pochvalu od riaditeľky školy pred kolektívom školy,

– diplomy,

– odmeny v spolupráci s Rodičovským združením pri ZUŠ.

2. Za závažné alebo opakované porušenia Školského poriadku sa udeľujú opatrenia na posilnenie disciplíny. Pred ich udelením je nevyhnutné previnenie objektívne prešetriť a podľa potreby prizvať na prerokovanie zákonného zástupcu žiaka. Škola žiakovi môže uložiť:

– poznámku do triednej knihy od vyučujúceho,

– zápis do žiackej knižky od vyučujúceho,

– napomenutie od triedneho učiteľa,

– pokarhanie od riaditeľa školy,

– v krajnom prípade rozhodnutie o predčasnom ukončení štúdia.

**ŠKOLNÉ**

**/ Príspevok na čiastočnú úhradu výdavkov spojených so štúdiom**

**v základnej umeleckej škole /**

1. Školné na Základnej umeleckej škole, Októbrová 32, Prešov:  
Pretože štúdium na ZUŠ je činnosťou záujmovou, platia žiaci školné:

a) V prípravnom štúdiu v skupinovom vyučovaní platia žiaci školné vo výške 8 € mesačne.

b) V základnom štúdiu platia žiaci školné, pri skupinovom vyučovaní 10 € mesačne.

c) V kurze dospelých a u zárobkovo činných študentov nad 25 rokov vo výške 30 € mesačne, u nezárobkovo činných študentov od 18 do 25 rokov 10 € mesačne. (Podľa zákona č. 245/2008 Z. z. NR SR a VZN mesta Prešov č. 4/2021)

2. Školné sa platí takto:  
september, október, november, december, január (I. polrok)  
február, marec, apríl, máj, jún (II. polrok)

**Tento príspevok / školné / sa uhrádza trvalým príkazom mesačne, polročne – vždy do 10. dňa v mesiaci – na príjmový účet ZUŠ : IBAN SK82 7500 0000 0040 0806 5536**

**Variabilný symbol :** uviesť meno a priezvisko žiaka a symbol , ktorý mu bol pridelený triednym učiteľom .

3. Žiaci (rodičia žiakov) môžu platiť mesačne darovací príspevok vo výške 5 € mesačne za žiaka (výška bola doporučená Pedagogickou radou a Radou školy) alebo v inej výške.

4. Kmeňový žiak rozšíreného vyučovania (pre prípravu na prijímacie pohovory) môže platiť mesačne darovací príspevok v odporúčanej výške 10 € mesačne alebo v inej výške.

5. Novoprijatý žiak prijatý na prípravu na prijímacie pohovory môže platiť mesačne darovací príspevok v odporúčanej výške 15 € mesačne alebo v inej výške.

6. Darovací príspevok sa môže platiť : mesačne 5 € , dvojmesačne 10 € , polročne 25 €, ročne 50 € .

Tento príspevok sa uhrádza trvalým príkazom vždy do 10. dňa v mesiaci na **darovací účet ZUŠ : IBAN SK81 7500 0000 0040 0807 7000**

**Variabilný symbol :** uviesť meno a priezvisko žiaka a symbol , ktorý mu bol pridelený triednym učiteľom .

7. Zriaďovateľ ZUŠ môže rozhodnúť o znížení alebo odpustení príspevku, ak plnoletý žiak alebo zákonný zástupca neplnoletého žiaka o to písomne požiada a predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi.

Podľa VZN mesta Prešov č. 4/2021 v prípade prerušenia prevádzky z dôvodu mimoriadnej situácie, núdzového stavu alebo výnimočného stavu , príspevok na štúdium / školné / je vo výške 50% z príspevku za mesiac , v ktorom je prevádzka prerušená alebo obnovená.

Ak počas prerušenia vyučovania v dôsledku trvania mimoriadnej situácie , núdzového stavu alebo výnimočného stavu prebieha štúdium preukázateľne dištančnou formou, príspevok na štúdium je vo výške 100% .

Tento Školský poriadok nadobúda platnosť od 2. septembra 2022 a je zverejnený na verejne prístupnej chodbe pri hlavnom vchode ZUŠ a na internetovej stránke školy.

*Mgr. Ľubomír GUMAN*

*riaditeľ ZUŠ, Prešov*